Title: ประกาศกระทรวงคมนาคม เรื่อง หลักเกณฑ์ วิธีการ และเงื่อนไขการจดทะเบียนรถยนต์รับจ้างสามล้อ ในท้องที่กรุงเทพมหานคร (ฉบับที่ 2)

ประกาศกระทรวงคมนาคม

ประกาศกระทรวงคมนาคม
เรื่อง
หลักเกณฑ์ วิธีการ และเงื่อนไขการจดทะเบียนรถยนต์รับจ้างสามล้อ
ในท้องที่กรุงเทพมหานคร
(ฉบับที่ ๒)

ตามที่ได้มีประกาศกระทรวงคมนาคม เรื่อง หลักเกณฑ์
วิธีการ และเงื่อนไขการจดทะเบียนรถยนต์รับจ้างสามล้อในท้องที่กรุงเทพมหานคร ประกาศ
ณ วันที่ ๘ มีนาคม ๒๕๔๙ ไว้แล้ว นั้น

โดยที่ปัจจุบันปรากฏว่า
ผู้ที่ได้รับสิทธิจดทะเบียนรถยนต์รับจ้างสามล้อในท้องที่กรุงเทพมหานคร
ตามประกาศฉบับดังกล่าว มีจำนวน ๑,๖๘๖ คน
ที่จะต้องนำรถเข้ามาดำเนินการจดทะเบียนภายใน ๑ ปี
นับจากวันที่ประกาศรายชื่อผู้ที่ได้รับสิทธิหรือวันที่นายทะเบียนมีหนังสือแจ้งให้มาใช้สิทธิ
แล้วแต่กรณี
แต่เนื่องจากมีผู้ที่ได้รับสิทธิเป็นจำนวนมากไม่สามารถนำรถเข้ามาดำเนินการจดทะเบียนและชำระภาษีภายในระยะเวลาที่กำหนดไว้ได้
เนื่องจากอุปกรณ์และชิ้นส่วนในการประกอบรถยนต์รับจ้างสามล้อต้องนำเข้าจากต่างประเทศ
ประกอบกับยังมีปัญหาด้านการอนุมัติสินเชื่อของสถาบันการเงิน ดังนั้น
เพื่อเป็นการช่วยเหลือให้ผู้ที่ได้รับสิทธิสามารถนำรถไปจดทะเบียนและชำระภาษีสำหรับใช้ในการประกอบอาชีพอย่างถูกต้องตามกฎหมายต่อไปได้
สมควรขยายระยะเวลาการนำรถมาจดทะเบียนออกไปอีก ๑ ปี

อาศัยอำนาจตามข้อ ๒ วรรคสองแห่งกฎกระทรวง ฉบับที่
๙ (พ.ศ. ๒๕๓๕) ออกตามความในพระราชบัญญัติรถยนต์ พ.ศ. ๒๕๒๒
กระทรวงคมนาคมจึงออกประกาศกำหนดหลักเกณฑ์
วิธีการและเงื่อนไขการจดทะเบียนรถยนต์รับจ้างสามล้อในท้องที่กรุงเทพมหานคร
(ฉบับที่ ๒) ไว้ ดังต่อไปนี้

ข้อ ๑
 ให้ยกเลิกความในวรรคสองของข้อ ๕
ของประกาศกระทรวงคมนาคม เรื่องหลักเกณฑ์ วิธีการ
และเงื่อนไขการจดทะเบียนรถยนต์รับจ้างสามล้อ ในท้องที่กรุงเทพมหานคร ประกาศ ณ
วันที่ ๘ มีนาคม ๒๕๔๙ และให้ใช้ความต่อไปนี้แทน
ผู้ที่ได้รับสิทธิจะต้องนำรถมาจดทะเบียนให้แล้วเสร็จภายใน
๒ ปี นับจากวันที่ประกาศรายชื่อผู้ที่ได้รับสิทธิหรือวันที่นายทะเบียนมีหนังสือแจ้งให้มาใช้สิทธิ
แล้วแต่กรณี หากพ้นกำหนดระยะเวลาดังกล่าว
ห้ามมิให้นายทะเบียนรับจดทะเบียนรถยนต์รับจ้างสามล้อนั้น

ข้อ ๒[๑]
 ประกาศนี้ให้ใช้บังคับตั้งแต่วันประกาศในราชกิจจานุเบกษาเป็นต้นไป

ประกาศ
ณ วันที่ ๑๕ มิถุนายน พ.ศ. ๒๕๕๐
สรรเสริญ
วงศ์ชะอุ่ม
รัฐมนตรีช่วยว่าการกระทรวงคมนาคม
ปฏิบัติราชการแทน
รัฐมนตรีว่าการกระทรวงคมนาคม

โสรศ/ผู้จัดทำ
๙
กรกฎาคม ๒๕๕๐

[๑] ราชกิจจานุเบกษา
เล่ม ๑๒๔/ตอนพิเศษ ๗๙ ง/หน้า ๑๘/๒ กรกฎาคม ๒๕๕๐